CELEX: 32021D0149
Language: sk
Date: 2020-11-17 00:00:00
Title: Rozhodnutie Komisie (EÚ) 2021/149 zo 17. novembra 2020 o štátnej pomoci SA.50707 2019/C (ex 2018/FC) – Španielsko – obnova lietadlového parku spoločnosti Air Nostrum [oznámené pod číslom C(2020) 7913] (Iba španielske znenie je autentické) (Text s významom pre EHP)

9.2.2021   
               
               
                  SK
               
               
                  Úradný vestník Európskej únie
               
               
                  L 45/2
               
            
         ROZHODNUTIE KOMISIE (EÚ) 2021/149
         zo 17. novembra 2020
         o štátnej pomoci SA.50707 2019/C (ex 2018/FC) – Španielsko – obnova lietadlového parku spoločnosti Air Nostrum
         
            
               [oznámené pod číslom C(2020) 7913]
            
         
         (Iba španielske znenie je autentické)
         (Text s významom pre EHP)
         EURÓPSKA KOMISIA
         so zreteľom na Zmluvu o fungovaní Európskej únie, a najmä na jej článok 108 ods. 2 prvý pododsek,
         keďže:
         1.   POSTUP
         
         
                     (1)
                  
                  
                     Komisii bola 26. februára 2018 doručená sťažnosť spoločnosti Ryanair s tvrdením, že vláda autonómnej oblasti Valencia udelila neoprávnenú štátnu pomoc španielskej regionálnej leteckej spoločnosti Air Nostrum Líneas Aéreas del Mediterráneo SA (ďalej len „Air Nostrum“) v súvislosti s obnovou jej lietadlového parku. Predmetná sťažnosť sa zaregistrovala pod číslom štátnej pomoci SA.50707 (2018/FC).
                  
               
                     (2)
                  
                  
                     Komisia 17. apríla 2018 informovala Španielsko o doručení sťažnosti týkajúcej sa údajnej štátnej pomoci udelenej spoločnosti Air Nostrum. Španielsko predložilo svoje prvé pripomienky 18. mája 2018. Komisia v dvoch žiadostiach z 11. júna 2018 a 3. októbra 2018 požiadala o dodatočné informácie, na ktoré Španielsko odpovedalo 27. júla 2018 a 27. decembra 2018. Dňa 8. apríla 2019 Komisia adresovala Španielsku otázku, či pomoc udelená na rok 2018 už bola medzi časom vyplatená. Vláda autonómnej oblasti Valencia vo svojom liste z 26. apríla 2019 uviedla, že údajná pomoc nebola vyplatená. Dňa 2. júla 2019 sa konalo stretnutie útvarov Komisie s tromi zástupcami vlády autonómnej oblasti Valencia. Španielsko 26. júla 2019 poskytlo dodatočné informácie o údajnej štátnej pomoci.
                  
               
                     (3)
                  
                  
                     Komisia rozhodnutím z 28. októbra 2019 (ďalej len „rozhodnutie o začatí konania z roku 2019“) rozhodla o otvorení formálneho vyšetrovacieho konania stanoveného v článku 108 ods. 2 ZFEÚ. Formálne vyšetrovacie konanie sa zaregistrovalo pod číslom SA.50707 (2019/C).
                  
               
                     (4)
                  
                  
                     Rozhodnutie o začatí konania z roku 2019 bolo uverejnené v Úradnom vestníku Európskej únie z 20. decembra 2019 (1). Komisia vyzvala zainteresované strany, aby predložili svoje pripomienky k predmetnému opatreniu do jedného mesiaca od dátumu uverejnenia.
                  
               
                     (5)
                  
                  
                     Komisii boli 26. decembra 2019 doručené pripomienky Španielska k rozhodnutiu o začatí konania z roku 2019. Pripomienky zainteresovaných strán jej boli doručené 13. januára 2020 od spoločnosti Ryanair a 3. februára 2020 od spoločnosti Air Nostrum. Komisia 11. marca 2020 poskytla spoločnosti Air Nostrum počas telefonického rozhovoru s jej právnymi zástupcami dodatočné informácie k rozhodnutiu o začatí konania z roku 2019. Španielsko 30. apríla 2020 odpovedalo na pripomienky spoločnosti Ryanair.
                  
               
                     (6)
                  
                  
                     Spoločnosť Air Nostrum listom z 31. júla 2020 informovala vládu autonómnej oblasti Valencia o svojom rozhodnutí vzdať sa pomoci na obnovu svojho lietadlového parku. Španielsko listom zo 7. augusta 2020 informovalo útvary Komisie o uvedenom zámere a o tom, že španielske orgány túto skutočnosť prijali. V predmetnom liste zo 7. augusta 2020 zdôraznilo, že pomoc nikdy nebola vyplatená.
                  
               2.   OPIS OPATRENIA
         
         2.1.   Súvislosti týkajúce sa vyšetrovania a príjemcu
         
         
                     (7)
                  
                  
                     Air Nostrum je letecká spoločnosť so sídlom vo Valencii, ktorá má približne 1 400 zamestnancov a vykazuje ročný obrat vyše 400 miliónov EUR. Ide o štvrtú najväčšiu spoločnosť vo Valencii a hlavnú regionálnu civilnú leteckú spoločnosť v Španielsku, ktorá pôsobí pod názvom Iberia Regional Air Nostrum.
                  
               
                     (8)
                  
                  
                     V roku 2019 takmer dve tretiny lietadlového parku spoločnosti Air Nostrum tvoril posledný model Bombardier CRJ-1000. V rokoch 2009 – 2019 spoločnosť Air Nostrum niekoľkokrát svoj lietadlový park rozšírila, pričom zmenila jeho zloženie v snahe znížiť počet lietadiel starších modelov (predovšetkým modelov CRJ-200 a CRJ-900) a nahradiť ich novšími lietadlami CRJ-1000. Prvé dve lietadlá modelu CRJ-1000 pribudli do lietadlového parku spoločnosti Air Nostrum v roku 2010. Koncom roka 2012 disponovala desiatimi lietadlami modelu CRJ-1000. V rokoch 2016, 2017 a 2018 spoločnosť Air Nostrum zaradila do svojho lietadlového parku ďalšie lietadlá modelu CRJ-1000.
                  
               2.2.   Možná štátna pomoc v prospech Air Nostrum
         
         
                     (9)
                  
                  
                     Spoločnosť Air Nostrum zaslala 9. marca 2017 list vláde autonómnej oblasti Valencia, v ktorom ju informovala o svojom zámere investovať do rozšírenia a obnovy svojho lietadlového parku a požiadala o finančnú podporu na nadobudnutie nových lietadiel viac šetrných k životnému prostrediu. Predložila žiadosť o pomoc v podobe nenávratného grantu vo výške maximálne 15 miliónov EUR.
                  
               
                     (10)
                  
                  
                     Vláda autonómnej oblasti Valencia sa rozhodla poskytnúť finančnú pomoc na program obnovy lietadlového parku spoločnosti Air Nostrum v podobe priameho grantu vo výške maximálne 9 miliónov EUR na zakúpenie desiatich lietadiel CRJ-1000 vyplácaného počas troch rokov (2018, 2019 a 2020). Podľa Španielska boli investičné plány spoločnosti Air Nostrum v súlade s plánom autonómnej oblasti Valencia stimulovať hospodárstvo a udržateľný rozvoj regiónu (2).
                  
               
                     (11)
                  
                  
                     Pomoc sa udelila na roky 2018 a 2019. Vláda autonómnej oblasti Valencia do rozpočtu na roky 2018 a 2019 začlenila dotačný riadok so sumou 3 milióny EUR ročne v prospech spoločnosti Air Nostrum. Vláda autonómnej oblasti Valencia a spoločnosť Air Nostrum podpísali dohody o spolupráci (ako sa vyžaduje v španielskych predpisoch o priamych subvenciách na investície) 25. októbra 2018 a 31. mája 2019. Pomoc na roky 2018 a 2019 ešte nebola vyplatená, ako potvrdila vláda autonómnej oblasti Valencia (pozri odôvodnenie 6).
                  
               3.   ZRUŠENIE OPATRENIA POMOCI
         
         
                     (12)
                  
                  
                     Spoločnosť Air Nostrum listom z 31. júla 2020 informovala vládu autonómnej oblasti Valencia o zmene svojich investičných plánov vzhľadom na pandémiu COVID-19. Air Nostrum sa vzdala pomoci na obnovu svojho lietadlového parku, ktorú vláda autonómnej oblasti Valencia udelila prostredníctvom dohôd o spolupráci medzi vládou autonómnej oblasti Valencia a spoločnosťou Air Nostrum uzavretých v rokoch 2018 a 2019.
                  
               
                     (13)
                  
                  
                     Ministerstvo financií a hospodárstva autonómnej oblasti Valencia 5. augusta 2020 schválilo vzdanie sa pomoci na obnovu lietadlového parku, ktoré avizovala spoločnosť Air Nostrum.
                  
               
                     (14)
                  
                  
                     Vzhľadom na skutočnosť, že Air Nostrum sa 31. júla 2020 vzdala pomoci, a vláda autonómnej oblasti Valencia túto skutočnosť akceptovala, Španielsko 7. augusta 2020 informovalo útvary Komisie o zrušení opatrenia pomoci, ako aj o nevyplatení pomoci (pozri odôvodnenie 6). V dôsledku toho je formálne vyšetrovacie konanie opatrenia pomoci vo výške 9 miliónov EUR bezpredmetné.
                  
               4.   ZÁVER
         
         
                     (15)
                  
                  
                     Postup stanovený v článku 108 ods. 2 ZFEÚ je vzhľadom na skutočnosť, že Air Nostrum sa 31. júla 2020 vzdala pomoci a Španielsko opatrenie pomoci zrušilo, bezpredmetný a mal by sa preto uzavrieť,
                  
               PRIJALA TOTO ROZHODNUTIE:
         
            Článok 1
            Postup formálneho vyšetrovania otvorený 28. októbra 2019 podľa článku 108 ods. 2 ZFEÚ týkajúci sa pomoci, ktorú Španielsko udelilo spoločnosti Air Nostrum, je bezpredmetný a týmto sa uzatvára.
         
         
            Článok 2
            Toto rozhodnutie je určené Španielskemu kráľovstvu.
         
         
            V Bruseli 17. novembra 2020
            
               
                  Za Komisiu
               
               Margrethe VESTAGER
               
                  členka Komisie
               
            
         
         
            (1)  Ú. v. EÚ C 429, 20.12.2019, s.4.
         
            (2)  Ministerstvo financií a hospodárstva autonómnej oblasti Valencia prijalo „Akčný plán transformácie hospodárskeho modelu Valencie na roky 2017 – 2027“ a strategický plán subvencií na roky 2018 – 2020 so strategickým cieľom „podporovať prechod na hospodársky model založený na poznatkoch, inovácii a otvoreniu sa svetu“ a zásadami „udržateľnosti v oblasti životného prostredia, výroby a sociálnej oblasti“.